Med stemmerne 76 for og 26 imod er den omstridte vejafgift, der bliver pålagt transportbranchen fra 2025, vedtaget af Folketinget. Og det vækker mildest talt ikke glæde hos de nordjyske vognmænd. - Jeg er allerede gået i gang med at lukke mit firma. Jeg har sat den første bil til salg, og bliver ved, indtil jeg kun har én. Så kører jeg i den, indtil jeg ikke gider mere, lyder det fra vognmand Lars Kirkegaard Nielsen, der ejer Lakini Transport ved Hjallerup. - Der er da træls. For jeg nyder at have et par stykker ansat. Jeg har hygget mig med det. De tre lastbiler, han ejer, tjener han ikke det store på, og derfor er hans virksomhed meget følsom overfor nye afgifter. - Det er ikke noget, jeg bliver millionær af, siger han. Han er en af de mange vognmænd, som 15. maj demonstrerede mod vejafgiften ved at blokere vejnettet i Nordjylland for at råbe politikerne op. - Jeg gider ikke mere. Vi bliver jagtet. Det er jo ikke kun det her. Hvis en af mine chauffører overtræder køre- og hviletidsbestemmelserne er min bøde dobbelt så stor, som den min chauffør får. Men jeg gider ikke mere, lyder det fra vognmanden. Samme toner lyder fra Kim H. Simonsen, der også var en af de demonstrerende vognmænd 15. maj. - Jeg føler mig forurettet, fordi de pakker det her ind, så det handler om miljø. Men det gør det jo ikke. Det har ikke noget med miljø at gøre, at man er så fokuseret på el, som man er. Hvorfor ikke udnytte potentialet for biobrændsel, spørger den frustrerede vognmand retorisk. Men nu er den altså vedtaget den omstridte vejafgift. Eller vejskat, som vognmændene kalder den. Men for vognmændene er det ikke slut her. - Jeg tror på, der kommer til at ske noget mere på sigt. Det er hele Danmark, som er negative over det her, det kan man se på de sociale medier, siger Kim H. Simonsen. Og det er Lars Kierkegaard Nielsen enig i. - Vi er jo ikke færdige endnu. Det er jeg ihvertfald ikke. Der kommer til at ske noget mere, men hvornår - det ved jeg ikke, siger Lars Kirkegaard Nielsen, der ikke ved, hvad han vil, når den sidste bil er solgt fra, og han ikke længere skal køre lastbil længere. - Men det kan da være, jeg kan blive politiker, siger han med et lille grin i telefonen. Begge vognmænd understreger, at de tager afstand fra den aktion, der i dag er blevet lavet på Fyn, hvor vognmænd har tabt kartofler på vejene. Aktionen skabte en flere kilometer lang kø i både vest-ø og østgående retning.
Den omstridte vejafgift, der tidligere i maj fik vognmænd over hele landet til at blokere vejnettet, er vedtaget i Folketinget.